《寄远词》
宋代·罗与之

寒梢萧索风振林，蟪蛄切切语欲噤。
终宵展转不能寐，遥忆良人战场里。
阳关一别归无期，翠烟几度秋萤飞。
当时手种合欢树，今已苍苍云雨垂。
蜀锦裁书凭雁寄，那能道人意中事。
深秋倘得未移军，犹见幽闺数痕泪。
居延城外刁头声，无定河边霜月明。
妾身虽老幸未死，何日中原贺太平。

作者简介：罗与之，字与甫，螺川（今江西吉安县）人。曾应进士举不第（本集卷一《下第西归》），遂弃去，浪迹江湖间。其诗为刘克庄称赏。有《雪坡小稿》二卷。　罗与之诗，以汲古阁影宋抄《南宋六十家小集·雪坡小稿》为底本。校以影印文渊阁《四库全书·江湖小集》本（简称江湖集）、顾氏读书斋刊《南宋群贤小集》本（简称群贤集），并酌校《四库全书·两宋名贤小集》本（简称名贤集）。